Að minnsta kosti átta létust í árásum rússneska hersins á hafnarborgina Odesa í gær. Forseti Úkraínu segir að utanríkisráðherra Bandaríkjanna sé á leið til Kænugarðs, bandarísk stjórnvöld hafa ekki staðfest það. Tveir mánuðir eru í dag frá því að Vladímír Pútín skipaði her sínum að ráðast inn í Úkraínu.
Mánuðum saman höfðu rússneskar hersveitir dvalið við landamæri Úkraínu og ráðamenn á Vesturlöndum vöruðu ítrekað við yfirvofandi innrás. Það var svo að morgni 24. febrúar sem líf íbúa Úkraínu umturnaðist í einni svipan.
Rússar réðust inn í landið úr norðri, austri og suðri. Alþjóðasamfélagið fordæmdi innrásina og rússneskt stjórnvöld hafa verið beitt hörðum refsiaðgerðum. Afleiðingarnar af þessu hernaðarbrölti eru skelfilegar. Evrópa stendur frammi fyrir stærsta flóttamannavanda frá því í seinna stríði, meira en fimm milljónir Úkraínumanna hafa flúið land og um fjórðungur þessarar 44 milljóna þjóðar hefur neyðst til að flýja heimili sín. Sameinuðu þjóðirnar hafa staðfest að um 2500 almennir borgarar hafi verið drepnir í stríðinu, þar af nærri þrjú hundruð börn.
Staðfest er að minnst átta hafi látist í árásum Rússa á hafnarborgina Odesa í gær. Um hundrað þúsund eru enn föst í borginni Mariupol, sem Rússar hafa setið um frá því innrásin hófst.
Og mitt í öllum þessum hörmungum fer nú fram páskahátíð réttrúnaðarkirkunnar sem meirihluti íbúa Úkraínu aðhyllist. Volodymyr Zelensky, forseti Úkraínu, segir að Antony Blinken utanríkisráðherra Bandaríkjanna sé væntanlegur til Kænugarðs í dag ásamt Lloyd Austin varnarmálaráðherra. Bandarísk yfirvöld hafa ekki enn staðfest þá heimsókn.

Átta hið minnsta létust í loftárásum Rússa á úkraínsku borgina Odesa í gær. Í dag eru tveir mánuðir frá því að Rússar réðust inn í Úkraínu. 